Ratu Anak Lingsir, sapunapi sujatiné anaké sané ngamargiang vegetarian? Napi paiketan sareng dresta Hindu Baliné?
Déwa Nyoman Astawa, Gianyar
Sang sané ngamargiang nénten ngajeng ajengan saking ulam lan daging (ajeng-ajengan saking sané madué pramana). Ipun wantah ngajeng-ajengan saking jangan, ajengan, roti, susu, adeng. Ring susastra Hinduné kakeniang tigang pahan kauripan mawasta Tri Pramana. Eka Pramana (atmaning taru, taneman), Dwi Pramana (atmaning buron, sato), Tri Pramana (manusa). Yéning asapunika, panglaksana vegetarian sapatutnyané nénten ngajeng ajengan saking tanem-taneman, nanging “produk” saking taneman.
Sané ngwangun anggan i ragané puniki wantah Tri Pramana saking unsur-unsur Panca Maha Butha. Anggan i ragané sida nglaksanayang pakaryan yéning madué bayu. Bayu mawit saking ajeng-ajengan sané kaajeng. Ngajeng punika taler wénten uger-ugernyané tan lebih lan tan dados kirang. Sané lebih lan kirang punika ngawinang pinakit. Kénten taler, anggan i ragané puniki merluang ajeng-ajengan mangda sida ngamargiang urip. Napimalih sida ajeng-ajenganné kajangkepin olih susu (empehan), sinah sampun paripurna gizi sané ngranjing ka anggan i ragané.
Dados pinandita, titiang sering ngamolihang ajengan vegetarian saking makudang olahan lan rasa (sate, lawar, udang/ulam), nanging dasarnyané saking tepung lan penyedap rasa. Titiang sujatiné tan sapanampén, santukan nika mogbogin déwék padidi. Yadiastun sate, lawar punika saking tepung, kéwala rasan i ragané kari ring daging, tetep kémanten nika kamanahang daging.
Yéning i raga yakti-yakti vegetarian, sapatutnyané i raga sumeken nelebin lan ngajengang sané mawit saking olahan tanem-taneman. Boya ja mogbogin déwék sakadi punia, napimalih kawewehin penyedap rasa, sinah sampun nika ten becik, napimalih penyedap rasa punika mawit saking ekstrak sato-satoan. Sapatutnyané sang sané ngamargiang vegetarian ngajengang sakadi wentuk aslinnyané. Sakadi nasi putih sané kasarengin antuk kelapa makihkih madaging gula Bali, utawi basa-basa tiosan mangdané tan keni antuk produk olahan daging.
Makadi daging banténg nika pantangan saking makasamian sameton Hindu. Ulam-ulam sané tan masisik (lélé, lindung) pantangan saking Pandita. Inum-inuman taler kénten, sakadi inum-inuman beralkohol nika tan kadadosang.
Patut kauratiang, wantah ja nika inum-inuman utawi ajeng-ajengan tan becik yéning kaajeng lebihan. Napi sané lebih nika tan becik, punika awinan pilihan-pilihan ajeng-ajengan sané sampun katur ring ajeng dumogi sida dados tetimbang ri kala nglaksanayang vegetarian. Loba punika patut kakeret, élingang sané kakeret wantah indria. Dumogi setata sida nglaksanayang vegetarian. Rahajeng.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn